**ULOGA DRAMSKOG PEDAGOGA U PRIPREMI I SNIMANJU DJECE ZA FILM**

Proces rada s djecom na filmu prolazi fazu pretprodukcije te fazu produkcije, odnosno snimanja. Bavljenje djecom tijekom tih procesa može, djelomično ili u potpunosti, biti povjereno dramskim pedagozima. Ovo istraživanje bavi se ulogom koju ima dramski pedagog u procesu rada s djecom na filmskim projektima. U teorijskom dijelu interdisciplinarno se opisuje područje dramske pedagogije, njezin razvoj u svijetu i Hrvatskoj te se uspoređuju dokumenti u kojima se navode različiti ciljevi i ishodi umjetničkog, tj. dramskopedagoškog područja rada. Poseban fokus stavlja se na dramsko stvaralaštvo (prema Gruić i dr., 2018) u kojemu se djeca osposobljavaju za javno izvođenje, što može pomoći i u pripremi za filmske uloge. U pregledu literature o radu s djecom na filmskim projektima izdvajaju se autori koji govore o pronalasku najčešće dramski nadarene djece te vrlo oskudno govore o načinu rada s njima. Istraživanjem se odgovara na dva specifična istraživačka pitanja: 1.) Što uključuje dramskopedagoška priprema djece u fazi pretprodukcije? 2.) Koji su zadaci dramskog pedagoga u fazi produkcije (na snimanju)?Pritom se analiziraju odgovori ispitanica iz fokus-skupine (dvije dramske pedagoginje, asistentica režije) te pojedinačni intervjui s redateljem filma, dvojicom dječaka koji imaju uloge u njegovu filmu te majkama dječaka. Analizom specifičnih istraživačkih pitanja u kojima se kao ciljevi za dramske pedagoge u fazi pretprodukcije ističu umjetnički i pedagoški zadaci, a u fazi produkcije uglavnom zadaci vezani uz produkcijske specifičnosti, odgovara se i na središnje istraživačko pitanje: Koje kompetencije treba imati dramski pedagog u procesu rada s djecom na filmu? Prilikom analize izdvaja se i podtema suradnje s roditeljima u objema fazama rada. Rad se zaključuje preporukama za rad s djecom na filmskim projektima te argumentiranjem važnosti dramskog pedagoga u radu s djecom na filmu.

**Ključne riječi**: dramski pedagog, djeca na filmu, pretprodukcija, produkcija